DBSU og LFBS i Hurdal 2026
2026-08-20 - 2026-08-23 | Hurdal syn- og mestringssenter, Østsidevegen, Hurdal, Hurdal, 2090, Norway
Interessen for Hurdal 2026 har været overvældende stor, og arrangementet er lige nu fuldt booket. Vi arbejder dog fortsat med de sidste praktiske og økonomiske afklaringer og opdaterer naturligvis, hvis der igen bliver ledige pladser.
DBSU og LFBS inviterer endnu en gang til Hurdalsentret – Norsk Blindeforbunds kursus- og rehabiliteringscenter – fra torsdag d. 20. august til søndag d. 23. august 2026.
Efter to fantastiske arrangementer i 2022 og 2024 glæder vi os til igen at samle børn, unge og voksne med synshandicap samt deres familier til nogle hyggelige, aktive og oplevelsesrige dage i Norge.
Hurdal syn- og mestringssenter har særligt fokus på at mestre livet med synshandicap tæt inde på livet – både som barn, ung, voksen, søskende og pårørende. Her bliver aktiviteterne ikke bare sjove oplevelser, men også værktøjer til at styrke selvstændighed, mod og fællesskab.
Tag hele familien med og oplev blandt andet:

Indendørs klatremur med flere sværhedsgrader
Go-high-bane og rebvæg med bind for øjnene
Zip-line over et hjørne af Hurdal-søen
Vind i håret på speedbåden eller på tuben, der trækkes efter
Sociale aktiviteter, bål ved søen og fællesskab
Erfaringsudveksling med andre familier samt unge og voksne med synshandicap

Arrangementet er åbent for både børn, unge og voksne med synshandicap samt deres familier, søskende og øvrige pårørende.
Pris:
Voksen (18+ år): 1.000 kr.
Barn (3-17 år): 500 kr.
Barn (0-2 år): Gratis
Prisen inkluderer ophold, forplejning og aktiviteter – transport er ikke inkluderet. Der planlægges dog gratis fællestransport mellem Gardermoen (Oslo lufthavn) og Hurdalsentret både torsdag og søndag. Vi forventer afgang fra Gardermoen torsdag umiddelbart efter kl. 16 samt ankomst tilbage i Gardermoen senest kl. 14 søndag.
Alle tilmeldinger skal inkludere mindst én voksen deltager over 18 år. Du skal desuden være medlem af enten DBSU eller LFBS for at kunne deltage i arrangementet.
Vi forventer stor interesse for arrangementet, så vi anbefaler, at du tilmelder dig hurtigst muligt, hvis du vil sikre dig en plads​.
Efter tilmelding modtager du automatisk en kvittering pr. e-mail.
Vi sender senere yderligere information ud til alle tilmeldte, herunder mulighed for tilmelding til fællestransport samt spørgsmål vedrørende kosthensyn, særlige behov og øvrige ønsker til opholdet.

DBSU & LFBS i Lalandia 2026
2026-09-17 - 2026-09-20 | Lalandia Billund, Ellehammers Alle, Billund, 7190, Denmark
Så er den længe ventede invitation her omsider!
Måske har du været med tidligere år, måske har du hørt rygter om hvor fed og stor en begivenhed, det har været. Uanset hvad så vil du måske gøre alt for at nå at få en plads på dette års Lalandiatur!
I år inviterer DBSU og LFBS nemlig atter vores medlemmer på en forlænget weekend i Lalandia Billund! En sjov og afslappende miniferie for hele familien; uanset om du er LFBS’er eller DBSU’er. Det er her muligt at møde hinanden og deltage i fælles aktiviteter, samt drage lidt væk fra hverdagens stress og jag i godt selskab.
Ud over socialt samvær og fælles madlavning, skal vi selvfølgelig også have mulighed for at prøve alle Lalandias mange aktiviteter herunder, Aquadome, saunagus, bowling, High Jump, klatrevæg , minigolf, Monky Tonky Land, motionscenter, skøjtehall, shuffleboard med videre.
Vi har i år fået tildelt hele 20 hytter med plads til 8 personer i hver! I hver hytte er der fire soveværelser med hver to senge, stor opholdsstue, køkken, bad, sauna og spabad, samt egen terrasse. Der vil desuden være adgang til en babyseng i hver hytte. Vi vil sammensætte deltagerne i hytterne således, at der er familiehytter for DBSU’er og LFBS’er med børn samt ungehytter til DBSU’er. Hytterne inddeles i stille- eller aktive hytter, men de vil dog stadig være placeret ved siden af hinanden, så der er god mulighed for socialt samvær på tværs af alle.
Vi vil bestræbe os på at samle deltagerne med bedst muligt hensyn til familiernes størrelse, børnenes alder og deltagernes indbyrdes præferencer i øvrigt. Skulle der være andre særlige forhold i din familiestruktur, vi bør være bevidste om, kan disse noteres i din tilmelding.
For at flest muligt kan komme med, vil vi desuden forsøge at fylde alle hytter op, hvorfor vi beder om forståelse for, at alle kommer til at dele hytten med andre samt at alle ønsker, i forhold til fordeling ikke nødvendigvis kan imødekommes.
Vær opmærksom på at hvis i er et ulige antal deltagere, fx 3 eller 5, vil der være mulighed for at i skal dele værelse med en person fra anden familie.
Grundet de begrænsede deltagerpladser og konceptet om at møde andre familier og unge vil det heller ikke være muligt at betale for at få sin egen hytte for sig selv. Vi forbeholder os i den forbindelse retten til at prioritere deltagelse for familier og unge, der ikke tidligere har deltaget i arrangementet, og vi kan derfor senest give endelig bekræftelse på din tilmelding, når tilmeldingsfristen er udløbet. Det forventes, at man får svar på tilmeldingen senest 14. juni 2026.
Vi har igen i år valgt at oprette et link med et tilmeldingsskema, så det hele samles et sted og bedre kan tilrettelægges for os arrangører.
Turen er for både forældre, børn, deres søskende og unge med børn eller kæreste i alle aldre, hvor mindst 1 familiemedlem har et synshandicap og er enten medlem af DBSU eller LFBS.
Et detaljeret program for dagene er endnu ikke fastlagt, men vi vil stræbe efter at lave en række uformelle aktiviteter mellem hytterne, hvor alle kan mødes og hygge sig sammen. Disse aktiviteter er som altid åbne for eget initiativ, og tidligere år har det blandt andet budt på fælles bowling, kagebord og skøjtning.
Så er du til vandplask, sjov, afslapning og socialt sammenværd, så udfyld tilmeldingsformularen snarest og begynd at finde badetøj og morgenkåben frem!
Vi glæder os til at træffe en masse glade familier og unge til endnu en fantastisk Lalandiatur!
Praktisk info:
Tilmelding: Du tilmelder dig på dette link>>
Tid og sted: Begivenheden finder sted fra d. 17-20. september 2026 i Lalandia Billund.
Deltagerbetaling: Børn mellem 0-2 år deltager gratis, børn mellem 3-17 koster 350 kroner og personer over 18 år koster 650 kr.
Beløbet skal overføres efter modtagelsen af tilmeldingsbekræftelse fra kontoret og senest en uge efter modtagelse af denne.
Betalingen dækker guldarmbånd, ophold og basisforplejning, samt indgang til badeland og de aktiviteter, som ellers planlægges.
Transport: Der vil være fælles transport til og fra Lalandia, men hvis man rejser på egen hånd, kan transportudgifter dækkes; dog kun for udgifter svarende til billigste offentlige transportform, hvilket senest bør eftersendes 14 dage efter arrangementets afholdelse.
Tilmeldingsfrist: den 30. maj kl. 23:59.
Tilmeldingen er bindende uden mulighed for tilbagebetaling, men skulle man blive forhindret i at deltage efter sin tilmelding, skal dette videreformidles til kontoret hurtigst muligt, så en anden kan få muligheden for at komme med på turen.
Detaljer: Yderligere praktiske oplysninger herunder, program, transport, aktivitetsliste og hyttefordeling vil blive udsendt i begyndelsen af september.
I er selvfølgelig velkommende til at skrive til arrangørgruppen, skulle der være spørgsmål eller relaterede kommentarer.
De bedste hilsner
Lalandia arrangør-teamet
